CELEX: 32019D1283
Language: lt
Date: 2019-07-29 00:00:00
Title: 2019 m. liepos 29 d. Komisijos įgyvendinimo sprendimas (ES) 2019/1283 dėl Japonijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (Tekstas svarbus EEE.)

30.7.2019   
               
               
                  LT
               
               
                  Europos Sąjungos oficialusis leidinys
               
               
                  L 201/40
               
            
         KOMISIJOS ĮGYVENDINIMO SPRENDIMAS (ES) 2019/1283
         2019 m. liepos 29 d.
         dėl Japonijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. rugsėjo 16 d. Europos Parlamento ir Tarybos reglamentą (EB) Nr. 1060/2009 dėl kredito reitingų agentūrų (1), visų pirma į jo 5 straipsnio 6 dalį,
         kadangi:
         
                     (1)
                  
                  
                     pagal Reglamento (EB) Nr. 1060/2009 5 straipsnio 6 dalį Komisijai suteikiami įgaliojimai priimti lygiavertiškumo sprendimą, jei pagal trečiosios valstybės teisės ir priežiūros sistemą užtikrinama, kad toje trečiojoje valstybėje turinčios leidimą ar registruotos kredito reitingų agentūros (toliau – KRA) atitiktų teisiškai privalomus tame reglamente nustatytus reikalavimus, kurių laikymasis ir taikymas toje trečiojoje valstybėje yra veiksmingai prižiūrimi;
                  
               
                     (2)
                  
                  
                     šio lygiavertiškumo sprendimo tikslas – leisti Japonijos KRA teikti sertifikavimo paraiškas Europos vertybinių popierių ir rinkų institucijai (ESMA) su sąlyga, kad tos KRA nebūtų sisteminės svarbos vienos ar daugiau valstybių narių finansiniam stabilumui arba finansų rinkų vientisumui. Šiuo lygiavertiškumo sprendimu ESMA suteikiama galimybė įvertinti kiekvieną tokią konkrečią KRA ir atleisti Europos Sąjungoje veikiančias KRA nuo tam tikrų organizacinių reikalavimų, be kita ko, nuo reikalavimo dėl fizinio buvimo Europos Sąjungoje;
                  
               
                     (3)
                  
                  
                     trečiosios valstybė teisės ir priežiūros sistema turi tenkinti bent tris Reglamento (EB) Nr. 1060/2009 5 straipsnio 6 dalyje nustatytas sąlygas, kad ją būtų galima laikyti lygiaverte;
                  
               
                     (4)
                  
                  
                     2010 m. rugsėjo 28 d. Komisija priėmė sprendimą 2010/578/ES (2), kuriame konstatuota, kad tos trys sąlygos yra tenkinamos, ir pripažinta, kad Japonijos KRA teisės ir priežiūros sistema atitinka Reglamento (EB) Nr. 1060/2009 reikalavimus, kurie galiojo tuo metu;
                  
               
                     (5)
                  
                  
                     remiantis pirmąja Reglamento (EB) Nr. 1060/2009 5 straipsnio 6 dalyje nustatyta sąlyga, KRA turi turėti tos trečiosios valstybės leidimą ar būti joje registruotos, taip pat joms nuolat turi būti veiksmingai taikoma priežiūra ir jos privalo laikytis taisyklių. Pagal Japonijos teisės ir priežiūros sistemą reikalaujama, kad, norint, jog KRA kredito reitingai būtų naudojami Japonijoje reguliavimo tikslais, KRA turi būti įregistruota Japonijos finansinių paslaugų agentūroje (angl. Financial Services Agency of Japan, JFSA). JFSA nustato KRA teisiškai privalomus įpareigojimus ir vykdo nuolatinę KRA priežiūrą. JFSA naudojasi plačiais ir visapusiškais įgaliojimais ir gali imtis daugelio priemonių, be kita ko, sankcijų, kredito reitingų agentūrų, pažeidusių Finansinių priemonių ir biržos įstatymo, susijusio su Kredito reitingų agentūrų reglamentu, nuostatas, atžvilgiu;
                  
               
                     (6)
                  
                  
                     remiantis antrąja Reglamento (EB) Nr. 1060/2009 5 straipsnio 6 dalyje nustatyta sąlyga, trečiosios valstybės KRA turi būti taikomos teisiškai privalomos taisyklės, lygiavertės nustatytosioms Reglamento (EB) Nr. 1060/2009 6–12 straipsniuose ir to reglamento I priede. Japonijos teisės ir priežiūros sistema grindžiama sąžiningumo principu. KRA turi sukurti veiklos kontrolės sistemas nustatydama daug išsamių privalomojo pobūdžio reikalavimų bei išsamių nuostatų dėl interesų konfliktų vengimo, valdymo ir atskleidimo, kad kredito reitingavimo veikla būtų sąžininga bei tinkama, ir vykdyti pareigą registruoti bei atskleisti informaciją tiek JFSA, tiek visuomenei. Laikoma, kad Japonijos teisės ir priežiūros sistema atitinka Reglamento (EB) Nr. 1060/2009 nuostatas, susijusias su interesų konfliktų valdymu, organizaciniais reikalavimais, apsaugos priemonėmis, kuriomis užtikrinama reitingų ir reitingavimo metodų kokybė, pareiga atskleisti kredito reitingus ir bendro bei periodinio informacijos apie kredito reitingavimo veiklą atskleidimo pareiga. Todėl Japonijos teisės ir priežiūros sistema numato lygiavertę apsaugą KRA sąžiningumo, skaidrumo, gero valdymo ir kredito reitingavimo veiklos patikimumo požiūriu;
                  
               
                     (7)
                  
                  
                     remiantis trečiąja Reglamento (EB) Nr. 1060/2009 5 straipsnio 6 dalyje nustatyta sąlyga, reguliavimo sistema trečiojoje valstybėje turi būti užkertamas kelias tos trečiosios valstybės priežiūros institucijoms ir kitoms viešosios valdžios institucijoms kištis į kredito reitingų turinį ir metodus. Šiuo atžvilgiu JFSA pagal įstatymus draudžiama kištis į kredito reitingų turinį ir kredito reitingavimo metodus;
                  
               
                     (8)
                  
                  
                     Japonijos teisės ir priežiūros sistema vis dar atitinka visas tris sąlygas, kurios buvo iš pradžių nustatytos Reglamento (EB) Nr. 1060/2009 5 straipsnio 6 dalyje. Tačiau Europos Parlamento ir Tarybos reglamentu (ES) Nr. 462/2013 (3) Sąjungoje registruotoms KRA buvo nustatyta papildomų reikalavimų, kuriais sugriežtinta toms KRA skirta teisės ir priežiūros sistema. Šie papildomi reikalavimai apima reitingų perspektyvų, interesų konfliktų valdymo, konfidencialumo reikalavimų, reitingavimo metodų kokybės, taip pat kredito reitingų teikimo ir atskleidimo taisykles;
                  
               
                     (9)
                  
                  
                     remiantis Reglamento (ES) Nr. 462/2013 2 straipsnio antros pastraipos 1 punkto b papunkčiu, nuo 2018 m. birželio 1 d. taikomi papildomi reikalavimai siekiant įvertinti trečiosios valstybės teisės ir priežiūros sistemų lygiavertiškumą;
                  
               
                     (10)
                  
                  
                     šiomis aplinkybėmis 2017 m. liepos 13 d. Komisija paprašė ESMA pateikti rekomendaciją dėl to, ar, inter alia, Japonijos teisės ir priežiūros sistema atitinka šiuos papildomus Reglamentu (ES) Nr. 462/2013 nustatytus reikalavimus, taip pat nuomonę dėl galimų skirtumų svarbos;
                  
               
                     (11)
                  
                  
                     2017 m. lapkričio 17 d. paskelbtoje techninėje rekomendacijoje ESMA nurodė, kad Japonijos KRA taikoma teisės ir priežiūros sistema apima pakankamas nuostatas, kad atitiktų papildomus Reglamentu (ES) Nr. 462/2013 nustatytus reikalavimus;
                  
               
                     (12)
                  
                  
                     Reglamentu (ES) Nr. 462/2013 į 3 straipsnio 1 dalies w punktą įtraukiama reitingo perspektyvos apibrėžtis, o tam tikri kredito reitingams taikomi reikalavimai pagal Reglamentą (EB) Nr. 1060/2009 dabar yra taikomi ir reitingo perspektyvoms. Pagal Japonijos teisės ir priežiūros sistemą reitingų perspektyvos iš esmės pripažįstamos. Pagal šią sistemą laikoma, kad reitingo perspektyva yra kredito reitingo dalis, o JFSA suteikiami įgaliojimai stebėti reitingų perspektyvų tinkamumą kartu su jų atitinkamais kredito reitingais;
                  
               
                     (13)
                  
                  
                     siekiant pabrėžti, kad kredito reitingų agentūros yra nepriklausomos nuo reitinguojamų subjektų, Reglamentu (ES) Nr. 462/2013 į Reglamento (EB) Nr. 1060/2009 6 straipsnio 4 dalimi, 6a ir 6b straipsniais nustatytas taisykles dėl interesų konfliktų įtraukiami tokie interesų konfliktai, kurie kyla dėl akcininkų ar narių, kredito reitingų agentūroje užimančių svarbias pareigas. Pagal Japonijos teisės ir priežiūros sistemą reikalaujama, kad KRA įdiegtų priemones, kuriomis būtų užtikrinama, kad nustatydama kredito reitingą KRA nepažeistų investuotojų interesų, ypač tuo atveju, kai reitinguojamas subjektas valdo 5 proc. arba daugiau KRA akcijų. Be to, KRA iš viso draudžiama atlikti reitingavimą, jei ji yra suinteresuota reitinguojamu subjektu;
                  
               
                     (14)
                  
                  
                     Reglamentu (ES) Nr. 462/2013 nustatyta naujų nuostatų, kuriomis užtikrinama, kad konfidenciali informacija būtų naudojama tik su kredito reitingavimo veikla susijusiais tikslais ir būtų apsaugota nuo sukčiavimo, vagystės ar piktnaudžiavimo. Tuo tikslu Reglamento (EB) Nr. 1060/2009 10 straipsnio 2a dalyje reikalaujama, kad visus kredito reitingus, reitingų perspektyvas ir su jais susijusią informaciją, kol jie viešai neatskleidžiami, KRA laikytų viešai neatskleista informacija. Japonijos teisės ir priežiūros sistema nustato išsamius reikalavimus, susijusius su veiksmais, kurių turi imtis KRA, kad apsaugotų konfidencialią informaciją, susijusią su emitentais. Taigi, veikia patikima sistema, kuri apsaugo nuo piktnaudžiavimo konfidencialia informacija;
                  
               
                     (15)
                  
                  
                     Reglamentu (ES) Nr. 462/2013 siekiama didinti reitingavimo metodų skaidrumą ir gerinti jų kokybę. Tuo reglamentu Reglamento (EB) Nr. 1060/2009 I priedo D skirsnio I poskirsnio 3 punkte KRA nustatoma pareiga suteikti reitinguojamam subjektui galimybę nurodyti bet kokias faktines klaidas prieš paskelbiant kredito reitingą ar reitingo perspektyvą. Pagal Japonijos teisės ir priežiūros sistemą reikalaujama, kad KRA nustatytų reitingavimo politiką, kurioje būtų išdėstyti kredito reitingų nustatymo ir atskleidimo metodai. Reitingavimo politika turėtų numatyti gaires ir metodus, kuriais vadovaudamasis reitinguojamas subjektas prieš paskelbiant kredito reitingą galėtų patikrinti, ar jame nėra faktinių duomenų klaidų, ir per pagrįstą laikotarpį galėtų pareikšti savo nuomonę apie kredito reitingą;
                  
               
                     (16)
                  
                  
                     Reglamentu (ES) Nr. 462/2013 į Reglamento (EB) Nr. 1060/2009 8 straipsnio 5a dalį, 6 dalies aa ir ab punktus ir 7 dalį įtraukiamos apsaugos priemonės, kuriomis užtikrinama, kad dėl jokio reitingavimo metodų pakeitimo tie metodai netaptų ne tokie griežti. Pagal Japonijos teisės ir priežiūros sistemą taip pat reikalaujama, kad KRA imtųsi priemonių užtikrinti, kad kredito reitingui nustatyti būtų naudojama pakankamos kokybės informacija, o reitingavimo metodai būtų griežti ir sistemingi;
                  
               
                     (17)
                  
                  
                     Reglamentu (ES) Nr. 462/2013 sugriežtinami reikalavimai, susiję su kredito reitingų teikimu ir atskleidimu. Remiantis Reglamento (EB) Nr. 1060/2009 8 straipsnio 2 dalimi ir I priedo D skirsnio I poskirsnio 2a punktu, KRA, atskleisdama reitingavimo metodus, modelius ir pagrindines reitingavimo prielaidas, kartu pateikia aiškias ir lengvai suprantamas gaires, kuriose paaiškinamos prielaidos, parametrai, ribos ir neaiškumai, susiję su modeliais ir reitingavimo metodais, naudojamais kredito reitingams nustatyti. Pagal Japonijos teisės ir priežiūros sistemą reikalaujama užtikrinti, kad KRA pateiktų pakankamas gaires, kad kredito reitingų naudotojai galėtų tuos reitingus suprasti. Be to, reikalaujama, kad KRA užtikrintų suinteresuotiesiems subjektams atskleidžiamos informacijos tikslumą;
                  
               
                     (18)
                  
                  
                     siekiant KRA sektoriuje stiprinti konkurenciją ir riboti interesų konfliktų galimybę, Reglamentu (ES) Nr. 462/2013 į Reglamento (EB) Nr. 1060/2009 I priedo E skirsnio II poskirsnį įtraukiamas reikalavimas, kad kredito reitingų agentūrų taikomi mokesčiai už kredito reitingus ir papildomas paslaugas būtų nediskriminaciniai ir grindžiami faktinėmis išlaidomis. Reikalaujama, kad KRA atskleistų tam tikrą finansinę informaciją. Kiek tai susiję su KRA klientų apsauga ir reikalavimu, kad mokesčiai būtų grindžiami išlaidomis ir nediskriminaciniai, pagal Japonijos teisės ir priežiūros sistemą nustatyti panašūs reikalavimai, kuriais siekiama užtikrinti, kad KRA savo veiklą vykdytų sąžiningai ir tiksliai. Reikalaujama, kad kiekvienais finansiniais metais KRA priežiūros institucijai parengtų verslo ataskaitą, kurioje būtų nurodyti 20-ties svarbiausių klientų pavadinimai ir kiekvieno jų per finansinius metus sumokėti mokesčiai, o priežiūros institucija įgaliojama reikalauti su KRA kainodaros politika ir konkrečiais taikomais mokesčiais susijusios informacijos;
                  
               
                     (19)
                  
                  
                     vertindama trečiosios valstybės reguliavimo sistemą, Komisija vadovaujasi proporcingumo principu ir rizika grindžiamu požiūriu. Atsižvelgiant į išnagrinėtus veiksnius, Japonijos KRA teisės ir priežiūros sistema tenkina Reglamento (EB) Nr. 1060/2009 5 straipsnio 6 dalies antroje pastraipoje nustatytas sąlygas ir turėtų būti toliau laikoma lygiaverte tuo reglamentu nustatytai teisės ir priežiūros sistemai;
                  
               
                     (20)
                  
                  
                     siekiant teisinio tikrumo reikėtų priimti naują įgyvendinimo sprendimą, todėl Sprendimas 2010/578/ES turėtų būti panaikintas;
                  
               
                     (21)
                  
                  
                     siekdama užtikrinti nuolatinį reikalavimų laikymąsi, Komisija, padedama ESMA, turėtų toliau nuolat stebėti Japonijoje KRA taikomų teisinių ir priežiūros mechanizmų raidą, rinkos pokyčius ir priežiūros srityje vykdomo bendradarbiavimo, susijusio su stebėjimu ir vykdymo užtikrinimu, veiksmingumą;
                  
               
                     (22)
                  
                  
                     šiame sprendime nustatytos priemonės atitinka Europos vertybinių popierių komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Taikant Reglamento (EB) Nr. 1060/2009 5 straipsnį, Japonijos kredito reitingų agentūrų teisės ir priežiūros sistema laikoma atitinkančia Reglamento (EB) Nr. 1060/2009 reikalavimus.
         
         
            2 straipsnis
            Sprendimas 2010/578/ES panaikinamas.
         
         
            3 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 29 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 302, 2009 11 17, p. 1.
         
         
            (2)  2010 m. rugsėjo 28 d. Komisijos sprendimas 2010/578/ES dėl Japonijos teisės ir priežiūros sistemos pripažinimo atitinkančia Europos Parlamento ir Tarybos reglamento (EB) Nr. 1060/2009 dėl kredito reitingų agentūrų reikalavimus (OL L 254, 2010 9 29, p. 46).
         
            (3)  2013 m. gegužės 21 d. Europos Parlamento ir Tarybos reglamentas (ES) Nr. 462/2013, kuriuo iš dalies keičiamas Reglamentas (EB) Nr. 1060/2009 dėl kredito reitingų agentūrų (OL L 146, 2013 5 31, p. 1).